
MOBILIŲJŲ TELEFONŲ NAUDOJIMO(SI) TAISYKLĖS 
I SKYRIUS
BENDROSIOS NUOSTATOS

1. Taisyklės parengtos vadovaujantis Lietuvos Respublikos sveikatos apsaugos ministerijos 2011 m. rugpjūčio 31 d. pranešimu Nr. 10-(192-11.3)-6626 ,,Dėl atsargumo priemonių taikymo mokyklose siekiant išvengti galimo neigiamo poveikio vaikų sveikatai naudojant mobiliuosius telefonus, Lietuvos Respublikos švietimo, mokslo ir sporto ministro, Lietuvos Respublikos sveikatos apsaugos ministro 2025 m. liepos 31 d. Nr. v-807/V-726 „Dėl mokinių asmeninių mobiliųjų telefonų ir kitų informacinių technologijų įrenginių naudojimo ikimokyklinio ugdymo ir bendrojo ugdymo mokykloje rekomendacijų patvirtinimo“.
2. Šiomis taisyklėmis siekiama:
2.1. sumažinti žalos vaikų sveikatai riziką, irzlumą, atsirandantį vaikus atitraukus nuo mobiliųjų įrenginių, negebėjimą koncentruoti dėmesio;
2.2. apsaugoti vaikus nuo pavojingo turinio internete, patyčių mokinių ir mokyklos darbuotojų atžvilgiu;
2.3. vykdyti priklausomybės nuo mobiliųjų įrenginių prevenciją;
2.4. užkrinti mokyklos vidinę tvarką.

II SKYRIUS
BENDROSIOS NAUDOJIMO(SI) MOBILIUOJU TELEFONU TAISYKLĖS 

3. Klasių vadovai, grupių auklėtojai rekomenduoja tėvams, globėjams susitarti su savo vaikais dėl mobiliųjų telefonų nesinešimo į mokyklą.
4. Mokytojai, grupių auklėtojai, pagalbos specialistai pamokų ir užsiėmimų metu telefonais gali naudotis tik būtinais atvejais.
5. Mokykla neatsako už mobiliųjų telefonų, ausinukų saugojimą. Už tai atsakingi patys tų daiktų turėtojai ir jų tėvai (globėjai, rūpintojai).

III SKYRIUS
MOBILIŲJŲ TELEFONŲ NAUDOJIMO(SI) TAISYKLĖS MOKINIAMS

6. Mokiniams, atsinešusiems mobiliuosius telefonus į mokyklą, privaloma laikytis šių taisyklių:
6.1. draudžiama mobiliuoju telefonu mokyklos teritorijoje filmuoti ir fotografuoti;
6.2. draudžiama mobiliuoju telefonu mokykloje naudotis:
6.2.1. pradinių klasių mokiniams – pamokų, užsiėmimų, pertraukų ir renginių metu;
6.2.2. 5–10 klasių mokiniams  – pamokų, užsiėmimų,  pertraukų  ir renginių metu;
6.2.3. socialinių įgūdžių ugdymo klasių mokiniams, leidus dalyko mokytojui, grupės auklėtojui mobilus telefonas per pamokas, užsiėmimus gali būti naudojamas tik mokymosi tikslams. Renginių, pertraukų  metų naudotis telefonu draudžiama;
6.2.4. bendrabutyje gyvenantiems mokiniams nakties poilsio metu mobilieji įrenginiai nakčiai paliekami poilsio kambariuose.
7. Prasidėjus pamokai, užsiėmimams mokinys, atsinešęs telefoną į mokyklą, privalo išjungti garsą ir padėti telefoną mokytojo, grupės auklėtojo, pagalbos mokiniui specialisto nurodytoje vietoje.  Ant suolo telefoną laikyti draudžiama.
8. Esant reikalui ir mokytojui, grupės auklėtojui leidus, mokinys gali paskambinti tėvams (globėjams, rūpintojams). 
9. Jei mokiniai nesilaiko naudojimosi mobiliaisiais telefonais taisyklių:
9.1. pirmą kartą mokinys yra įspėjamas;
9.2. jei mokinys antrą kartą pažeidžia taisykles, mokytojas, grupės auklėtojas turi teisę paimti telefoną ir atiduoti jį klasės vadovui arba socialiniam pedagogui. Pasibaigus visoms pamokoms, užsiėmimams telefonas yra grąžinamas;
9.3. jei mokinys atsisako atiduoti ugdymo metu naudojamą telefoną, problemos sprendimui mokytojas, grupės auklėtojas gali kviestis socialinį pedagogą ar mokyklos administracijos darbuotoją. Fiksuojamas drausmės pažeidimo faktas, informuojami tėvai, globėjai;
9.4. jei mokinys tris kartus pažeidžia naudojimo(si) mobiliaisiais telefonais taisykles, jo mobilusis telefonas paimamas ir atiduodamas tėvams (globėjams, rūpintojams). 

IV SKYRIUS
BAIGIAMOSIOS NUOSTATOS

10. Su mobiliųjų telefonų naudojimo(si) taisyklėmis klasių vadovai supažindina mokinius ir jų tėvus (globėjus, rūpintojus).
11. Naudojimosi mobiliaisiais telefonais mokykloje taisyklės paviešinamos mokyklos internetinėje svetainėje www.pasvalioriesutas.lt 


_______________________

